Romanians are coming! Și sunt mai rasiști ca niciodată

Sergiu Nicolaescu n-a trăit degeaba. În urma lui a rămas o apetență puternică a românului pentru filmul de propagandă. Nimic nu ne place mai mult decât să citim un articol favorabil în presa străină. Dacă au de ales între a afla ceva nou dintr-un documentar instructiv și interesant și a revedea pentru a zecea oară un reportaj laudativ despre România, cei mai mulți români merg pe varianta care ne portretizează favorabil. Sunt multe chestii pe care nu le înțelegem, dar, ca popor, avem nelămurirea asta: de ce francezii, englezii și nemții nu fac mai multe documentare despre daci, Eminescu, Nicolae Iorga și cât de unici ne fac ei să fim în istoria omenirii. Nouă ne plac producțiile astea. În Occident de ce n-ar avea succes?

Săptămâna trecută, englezii de la Channel 4 au difuzat primul episod dintr-un serial despre românii din Marea Britanie. Documentarul nu amintește, deocamdată, poveștile de succes, axându-se pe alea de eșec. Episodul de marțea trecută e despre romi veniți la cerșit, muncitori de la salubritate care dorm prin parcări și boschetari care încasează ajutorul social doar ca să-l trimită în țară. Nu e o imagine a României care să ne placă, dar nici ăia nu sunt niște actori locali plătiți să poarte zdențe și să vorbească engleza cu un accent ciudat.

Există o reacție universală față de reprezentările sărăciei. Vezi un om care n-are ce mânca și te gândești că soluția acestei probleme ar fi să-l scoți din sărăcie. Un grup de români care a protestat împotriva documentarului de pe Channel 4 are o atitudine diferită. Ei cred că rezolvi problema sărăciei ascunzând persoanele fără adăpost în spatele unor corporatiști la costum. ”Romii veniți la cerșit nu sunt reprezentativi pentru țara noastră”, spun ei. ”Englezii trebuie să știe că în România nu sunt doar hoți și familii cu mulți copii care trăiesc printre gunoaie.” N-ai cum să-i contrazici, doar că toate informațiile astea sunt irelevante. E ca și cum, după un accident rutier cu mulți morți, ai ține să precizezi că prin apropiere se găsește un sat în care n-a murit nimeni.

Cred că mulți români întrevăd deja o soluție la criza asta de imagine. Ei se gândesc cum să-i îmbârlige pe englezi să se concentreze cu discriminarea asupra bulgarilor și polonezilor.